Ekhva valmistelee henkilökohtaisen budjetin palvelusetelin lakkauttamista ja sen korvaamista säännöllisen kotihoidon palvelusetelillä

Etelä-Karjalan hyvinvointialue (Ekhva) valmistelee henkilökohtaisen budjetin palvelusetelin lakkauttamista. Linkki aluehallituksen 9.2.2026 esityslistaan. Henkilökohtaisen budjetin palvelusetelin tilalle valmistellaan säännöllisen kotihoidon palveluseteliä.

Uudet säännöllisen kotihoidon palvelusetelit on tavoitteena saada asiakkaiden käyttöön kevään 2026 aikana. Nämä kotihoidon palvelusetelit kohdennetaan palvelutarpeen arvioinnin ja palvelupäätöksen mukaisesti kotihoitoon tai siihen palveluun, jota asiakkaan on arvioitu tarvitsevan.

Henkilökohtaisen budjetin palveluseteliä käyttävät asiakkaat ovat pääsääntöisesti ikääntyneitä. Muutoksella yhtenäistetään käytäntöjä.

− Haluamme selkiyttää palvelusetelikokonaisuutta – jatkossa setelillä hankitut palvelut vastaavat asiakkaalle tehtyä palvelutarpeenarviointia ja -päätöstä, kertoo ikääntyneiden asiakkuusyksikön johtaja Irina Snellman hyvinvointialueelta.

Henkilökohtaisen budjetin palveluseteleitä käyttää noin 160 asiakasta. Ekhvan asiakasvastaavat ovat henkilökohtaisen budjetin palveluseteliasiakkaisiin yhteydessä kevään aikana.

Asiakkaat saavat jatkossakin tarvitsemansa kotihoidon palvelut – henkilökohtaisen budjetin palveluseteli poistuu ja sen korvaa uusi kotihoidon palveluseteli. Nykyiset henkilökohtaisen budjetin palveluseteliasiakkaat pyritään siirtämään säännöllisen kotihoidon palveluseteliasiakkaiksi, mikäli setelin myöntämisperusteet täyttyvät heidän kohdallaan ja asiakas edelleen haluaa käyttää palveluseteliä säännöllisen kotihoidon tuottamistavaksi.

Irina Snellman

Vuoropuhelua yrittäjien kanssa muutoksiin liittyen on käyty ja keskustelua jatketaan koko kevään ajan.

Aikaisemmin palveluseteliuudistuksesta on tiedotettu:

Linkki 26.1.2026 tiedotteeseen Ekhva valmistelee palveluseteliuudistusta

Palveluseteliuudistuksen kokonaisuuteen kuuluvat:

OMAISHOITO: Omaishoidon tuen myöntämisen perusteet ja toimintaohjemuutokset sekä palveluseteleiden käyttö.
Linkki 16.12.2025 tiedotteeseen: Etelä-Karjalan omaishoidon tuen myöntämisen perusteet ja toimintaohje – mikä muuttuu ja milloin?

KOTIIN VIETÄVÄT TUKIPALVELUT: Kotiin vietävien tukipalvelujen myöntämisen perusteiden muutos 1.3.2026 alkaen.
Linkki aluehallituksen 15.12.2025 listaan: Kokousasiat – Aluehallitus 21/2025 (15.12.2025))

HENKILÖKOHTAISEN BUDJETIN PALVELUSETELI: Nykyinen malli lopetetaan ja tilalle tulee uusi säännöllisen kotihoidon palveluseteli.

PALVELUSETELIUUDISTUS:
Poistuva: Tuettu asuminen (10/2025)
Muuttuvat: Omaishoidon vapaan palveluseteli, henkilökohtaisen budjetin palveluseteli, yhteisöllinen asuminen ja ympärivuorokautinen asuminen
Uudet palvelusetelit: Kotihoito, siivous, vaate- ja pyykkihuolto

Sosiaalihuollon asiakastietovaranto otettava käyttöön 1.9.2026 mennessä
Linkki 13.1.2026 tiedotteeseen: Yksityisille palveluntuottajille pidetään 10.2.2026 infotilaisuus sosiaalihuollon asiakastietovarannosta

Lisätietoja:

Irina Snellman, ikääntyneiden asiakkuusyksikön johtaja, puh. 040 155 8770, irina.snellman@ekhva.fi

Niina Laakkonen, palvelupäällikkö osto- ja tukipalvelut, puh. 040 525 8726, niina.m.laakkonen@ekhva.fi